མཛེས་མ་ཡིན་ལ་མཛངས་མའང་ཡིན་པ་ཞིག་འགྲན་སྡུར་འདི་འདྲའི་ནང་ཞུགས་འོས་པ་དང་།ད་བར་ཞུགས་མཁན་ཡང་ཡོང་ཡོད་ངེས་རེད།འོན་ཀྱང་མཛངས་མ་ཡིན་ཡང་མཛེས་མ་གཏན་ནས་མིན་པ་ཞིག་འགྲན་སྡུར་འདིའི་ནང་ཞུགས་མཁན་ཞིག་ཕལ་ཆེར་གཏན་ནས་ཡོང་མི་སྲིད་པ་ལྟ་བུ་རེད།མཛངས་མ་ཞེས་པ་གདོང་དང་གཟུགས་པོའི་མཛེས་ཉམས་ཙམ་ལ་གོ་བ་ཞིག་གཏན་ནས་མ་རེད།མཛངས་མ་མིན་ཡང་མཛེས་མ་ཡིན་པ་ཞིག་འགྲན་སྡུར་འདི་ལྟ་བུའི་ནང་དུ་ཞུགས་མཁན་ཡོང་ངེས་རེད་ལ།མིང་གི་ཆ་ནས་ཞུགས་མི་ཆོག་པ་ལྟ་བུ་ཡིན་ནའང་།དོན་གྱིས་མཛངས་དང་མི་མཛངས་ཞེས་པ་དེ་ཡང་ལས་སླ་པོ་ཞིག་གི་ཐོག་ནས་ཁ་ཚོན་གཅོད་ཐུབ་པ་ཞིག་མིན།དེར་བརྟེན་གོ་སྒྲིག་བྱེད་མཁན་གྱི་ངོས་ནས་སུ་གཅིག་ལ་ཁྱེད་མཛངས་མ་རེད་མི་འདུག་ཅེས་འགོག་ཐུབ་ཐབས་མེད་སྟབས།མཛངས་དང་མི་མཛངས་ཀྱི་ཐ་སྙད་འདི་མིང་གི་ཆ་ནས་ཚད་མཐོ་དམན་ལྟ་བུ་ལས།དོན་གྱི་ཆ་ནས་དབྱེ་བ་འབྱེད་དཀའ་བས་བོད་ཀྱི་བུ་མོའམ་བོད་ཀྱི་མཛེས་མའི་འགྲན་སྡུར་ཞེས་བརྗོད་ན་འོས་བབས་ཆེ་བ་ལྟ་བུར་གྱུར་ཡོད།